送新薑與葺芷
作者：鄭清之
朝代：宋

paragraphs: 仲尼胡不徹薑食，損智深譏藏戲劇。
將以愚民豈其然，半山失喜爲動色。
拗執誰解鎸此老，一時鑿說契胸臆。
我疑諗之神農書，增壯胃腑良有力。
呂令音商其味辛，調芼魚蔬蘗香稷。
方冬沃土培其根，隴畦分封隨壤息。
長鬚視苗廑獻新，先時斸取奮鉏棘。
青株斯拔薤本重，紅萁半露蓤包側。
駢指驚看産漆園，胝足疑爲導積石。
欲搗芳辛入虀臼，爲憐膚理傲金狄。
僕命薺荼涴詩雅，肩差梅桂班內則。
笑加束縛代書鯉，持助饔庖鱠銀鯽。
旱年宜薑諺有之，今歲雨多生意嗇。
小摘酸寒類甲菜，大何嬰冒期膝席。
公羊穀梁汝往哉，反音一笑當勿劾。